Weermag ontplooi om geweld, plundery te onderdruk | Maroela Media
Die Suid-Afrikaanse Nasionale Weermag (SANW) het bevestig dat daar met ontplooiingsprosesse en -prosedures begin is. (Argieffoto)
Die Suid-Afrikaanse Nasionale Weermag (SANW) het bevestig dat met ontplooiingsprosesse en -prosedures begin is om voortgesette geweld en oproer in Gauteng en KwaZulu-Natal te stuit.
Dit volg ná 'n versoek deur die nasionale gesamentlike operasionele intelligensiestruktuur (Natjoints) om wetstoepassers in dié taak te steun.
"Die duur en aantal soldate wat ontplooi sal word, sal later bevestig word. Die weermag se hoofdoel is om veiligheid te verseker en 'n veilige werksomgewing vir die polisie en ander wetstoepassingsowerhede in die uitvoer van hul grondwetlike mandaat en take te skep," sê brig.genl. Mafi Mgobozi, woordvoerder van die weermag.
Die DA het vroeër ook 'n beroep op die weermag gedoen om in te gryp.
"Die ontvouende krisis in KwaZulu-Natal, wat nou ook na ander provinsies versprei het, vereis 'n dringende en ferm reaksie van die regering.
"Ons kan nie enige verdere van die huiwering, wat ons in die eerste plek in die situasie laat beland het, bekostig nie," sê John Steenhuisen, leier van die DA.
"Huiwering om die ANC se interne oorlog streng te hanteer, het nou veroorsaak dit ontaard het in 'n volskaalse plundertog."
Die weermag is onder beheer van die ANC-regering. Die betogers is ANC mense. Zuma oor wie dié drama gaan, is in die ANC. Die HELE ding is 'n ANC ding. So gaan dit werk? Dit lyk vir my sterk na 1 huis wat kwaai in homself verdeel is. Hoe dan nou, dat die weermag tegnies teen hulle eie mense ingespan word?
Waar is cyril en opposisiepartye nou?????
Skade is klaar aangerig!!! Hoekom nou eers wakker skrik??
Wie gaan betaal vir al die plundery en beskadigde geboue. Wie gaan betaal vir die maatskappye. Sekere versekering betaal nie uit as daar betogings is nie. More huil ons weer daar is nie werk nie. Hulle vat heeltemal te lank om op te tree die skade is reeds gedoen. Zuma gaan seker vrygespreek word.